
REFERATUL DE APROBARE A PROIECTULUI DE HOTĂRÂRE

privind aprobarea Regulamentului de utilizare a sălilor de sport și a bazinelor de înot din cadrul unităților de învățământ de pe raza Municipiului Timișoara

1. Descrierea situației actuale

Legea nr. 69/2000 a educației fizice și sportului cu modificările și completările ulterioare oferă cadrul legal pentru ca unitățile de învățământ să pună la dispoziție gratuit sau cu plată bazele și instalațiile sportive proprii. Astfel, coroborând cu prevederile Legii Educației Naționale 1/2011 cu modificările și completările ulterioare, conform cărora unitățile de învățământ administrează aceste componente ale bazei materiale, se avansează oportunitatea de a încheia acorduri de parteneriat pentru utilizarea acestor elemente patrimoniale (instalații și baze sportive) de către unitățile de învățământ deținătoare ale acestor baze și instalații sportive cu terți.

Pe raza municipiului Timișoara, o parte din unitățile de învățământ au ca funcțiuni baze și instalații sportive care, utilizate în diferite momente și etape ale vieții elevilor, contribuie la dezvoltarea armonioasă a acestora. Infrastructura sportivă a unităților de învățământ de stat de pe raza Municipiului Timișoara conține următoarele:

· trei bazine de înot 

· 14 săli de sport

Plecând de la obligația autorității publice locale și a unităților de învățământ de a asigura accesul și de a sprijini sportul pentru toți, așa cum este prevăzută în art.3 alin.1 din Legea nr. 69/2000 „Autorităţile administraţiei publice, unităţile şi instituţiile de învăţământ, instituţiile sportive, precum şi organismele neguvernamentale de profil au obligaţia să sprijine sportul pentru toţi şi sportul de performanța şi să asigure condiţiile organizatorice şi materiale de practicare a educaţiei fizice şi sportului în comunităţile locale”, cât și de la cadrul legal instituit prin art. 6. alin 9 al aceleiași legi, pentru punerea la dispoziția comunităților locale, persoanelor fizice sau juridice interesate a bazelor și a instalațiilor sportive, gratuit sau cu plată - “Bazele şi instalaţiile sportive proprii pot fi puse la dispoziţie, gratuit sau cu plată, comunităţilor locale, persoanelor fizice sau juridice interesate, cu obligaţia respectării desfăşurării normale a programelor şi activităţilor de învăţământ şi ale cluburilor sportive şcolare şi universitare, precum şi a regulamentelor de acces şi utilizare a acestora”, și ținând cont de prevederile legale actuale, Municipiul Timișoara propune implementarea unui regulament de utilizare cu plată sau gratuit a sălilor de sport și  a bazinelor de înot din cadrul unităților de învățământ de stat de pe raza municipiului care să permită accesul la activități sportive organizate a elevilor din unitațile de înățământ care nu dispun de baze și instalații sportive proprii.
2. Schimbări preconizate și rezultate așteptate

Obiectivul regulamentului de utilizare a sălilor de sport și bazinelor de înot din cadrul unităților de învățământ este să faciliteze accesul terților în aceste spații și să stabilească modalitatea de funcționare și decontare a utilităților și reparațiilor pe durata utilizării acestora de către terți, prin unitățile de învățământ. 

Schimbările preconizate vor fi de natura organizării interne a unităților de învățământ astfel încât să construiască un cadru de colaborare cu terții referitor la accesul la aceste elemente din baza materială, dar și redeschiderii acestora pentru activități educaționale și sportive.
Ca rezultate, sunt preconizate creșteri ale ofertei educaționale și sportive puse la dispoziția elevilor și creșteri în rândul numărului de elevi care fac activități educaționale și sportive în cadru organizat.

3. Concluzii

Având în vedere solicitările unităților de învățământ de a oferi un cadru legal și adaptat legislației în vigoare pentru utilizarea componentelor bazei materiale (săli de sport și bazine de înot) conform Legii nr. 69/2000 a educației fizice și a sportului și a Legii Educației Naționale nr. 1/2011, și având în vedere nevoia din rândul elevilor de a participa la activități educaționale, se impune adoptarea unui regulament cadru care să stabilească demersul în utilizarea sălilor de sport și a bazinelor de înot din cadrul unităților de învățământ în folosul elevilor și al dezvoltării acestora.
Ţinând cont de cele expuse mai sus, în condițiile explicitate de Legea Educației Fizice și Sportului nr. 69/2000 referitoare la utilizarea bazei și instalațiilor sportive în condițiile legii și având în vedere Raportul de specialitate nr. ASEMT2023 – 550/ 22.03.2023 și Avizul juridic al Compartimentului Comunicare, Juridic, Resurse Umane și Audit nr. 4 /23.03.2023 din cadrul Administrației pentru Sănătate și Educație a Municipiului Timișoara, 
propunem spre aprobarea Consiliului Local al Municipiului Timișoara prezentul proiect de hotărâre cu anexele 1 și 2, ca părți integrante ale acestuia:

· Anexa 1: Regulamentul de utilizare a sălilor de sport și a bazinelor de înot din cadrul unităților de învățământ de pe raza Municipiului Timișoara;

· Anexa 2: Tariful pentru utilizarea sălilor de sport și a bazinelor de înot din cadrul unităților de învățământ de pe raza Mun. Timișoara 

